Document ID: 32001L0033

Οδηγία 2001/33/ΕΚ της Επιτροπής
της 8ης Μαΐου 2001
για τροποποίηση ορισμένων παραρτημάτων της οδηγίας 2000/29/ΕΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), και ιδίως το άρθρο 14 στοιχείο γ),
τα αιτήματα της Δανίας, της Γαλλίας, της Ιρλανδίας, της Ιταλίας, της Αυστρίας, της Πορτογαλίας και του Ηνωμένου Βασιλείου,
Εκτιμώντας τα ακόλουθα:
(1) Από πληροφορίες που υπέβαλαν το Ηνωμένο Βασίλειο και η Σουηδία προκύπτει ότι κατόπιν της αναδιοργάνωσης της τοπικής αυτοδιοίκησης η σημερινή περιγραφή των αντίστοιχων προστατευόμενων ζωνών όσον αφορά τα Dendroctonus micans Kugelan και Leptinotarsa decemlineata Say πρέπει να τροποποιηθεί.
(2) Ορισμένες διατάξεις σχετικα με τα μέτρα προστασίας στη Δανία κατά του Bemisia tabaci Genn. (ευρωπαϊκοί πληθυσμοί) και κατά του ιού του μαρασμού με κηλίδωση της τομάτας, στην Πορτογαλία κατά του Gonipterus scutellatus Gyll., στο Ηνωμένο Βασίλειο και στην Ιρλανδία κατά του Pissodes spp. (ευρωπαϊκού και στη Γαλλία, την Ιταλία και την Αυστρία κατά του Erwinia amylovora (Burr.) Winsl. et al. θα πρέπει να τροποποιηθούν κατά τρόπο ώστε να λαμβάνουν υπόψη την παρούσα γεωγραφική κατανομή των οργανισμών αυτών στις αντίστοιχες χώρες.
(3) Οι τροποποιήσεις είναι σύμφωνες με τα αιτήματα των ενδιαφερομένων κρατών μελών.
(4) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα I έως IV της οδηγίας 2000/29/ΕΚ τροποποιούνται σύμφωνα με το παράρτημα της παρούσας οδηγίας.
Άρθρο 2
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο μέχρι τις 21 Μαΐου 2001. Τις εφαρμόζουν από τις 22 Μαΐου 2001. Ενημερώνουν αμέσως την Επιτροπή σχετικά. Όταν τα κράτη μέλη θεσπίζουν τα εν λόγω μέτρα, πρέπει να περιλαμβάνεται σε αυτά παραπομπή στην παρούσα οδηγία ή να συνοδεύονται από την εν λόγω παραπομπή κατά την επίσημη δημοσίευσή τους. Η διαδικασία για την εν λόγω παραπομπή θεσπίζεται από τα κράτη μέλη.
Τα κράτη μέλη ανακοινώνουν αμέσως στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία. Η Επιτροπή ενημερώνει σχετικά τα άλλα κράτη μέλη.
Άρθρο 3
Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 22 Μαΐου 2001.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 8 Μαΐου 2001.

Labels: 20
18
16
6